કોવિડનો વ્યાપ વધતા BCCIનો મોટો નિર્ણય, આ ત્રણ ટુર્નામેન્ટ મુલતવી રખાઈ
BCCI એ 2021-22 સીઝન માટે રણજી ટ્રોફી, કર્નલ સીકે ​​નાયડુ ટ્રોફી અને મહિલા T20 લીગને સ્થગિત કરવાની જાહેરાત કરી છે. દેશમાં ઝડપથી વધી રહેલા COVID-19 કેસને ધ્યાનમાં રાખીને આ નિર્ણય લેવામાં આવ્યો છે. BCCIની એક પ્રેસ રિલીઝ અનુસાર "દેશમાં વધતા કોવિડ-19 કેસને ધ્યાનમાં રાખીને 2021-22ની સિઝન માટે રણજી ટ્રોફી, કર્નલ સીકે ​​નાયડુ ટ્રોફી અને સિનિયર વિમેન્સ T20 લીગ સ્થગિત કરવામાં આવી રહી છે."
રણજી ટ્રોફી અને કર્નલ સીકે ​​નાયડુ ટ્રોફી આ મહિને શરૂ થવાની હતી, જ્યારે મહિલા T20 લીગ ફેબ્રુઆરીમાં શરૂ થવાની હતી. પ્રેસ રિલીઝ મુજબ, BCCI ખેલાડીઓ, સપોર્ટ સ્ટાફ, મેચ અધિકારીઓ અને અન્ય સહભાગીઓની સુરક્ષા સાથે સમાધાન કરવા માંગતું નથી અને તેથી, ત્રણેય ટુર્નામેન્ટને આગળની સૂચના સુધી હોલ્ડ કરવાનો નિર્ણય લીધો છે. BCCI પરિસ્થિતિનું મૂલ્યાંકન કરવાનું ચાલુ રાખશે અને તે મુજબ ટૂર્નામેન્ટ શરૂ કરવા અંગે નિર્ણય લેશે.
અગાઉ, બીસીસીઆઈએ આ જ કારણસર જાન્યુઆરી 2022માં શરૂ થયેલી અંડર-16 વિજય મર્ચન્ટ ટ્રોફી પણ મુલતવી રાખી હતી. તાજેતરમાં, બંગાળની ટીમમાં કોરોના ચેપના 6 કેસ નોંધાયા હતા, જેમાં પાંચ ખેલાડીઓ હતા. મુંબઈનો શિવમ દુબે પણ પોઝિટિવ આવ્યો હતો જે આઈસોલેશનમાં છે. રણજી ટ્રોફી બેંગલુરુ અને કોલકાતા સહિત છ શહેરોમાં યોજાવાની હતી.